《蓘室诗王立之为宗子求》
宋代·饶节

布谷作五更，鹪鹩亦司辰。田师遽束缊，请火起近邻。

耕耘岂辞劳，常虞秋计贫。匽薄垄亩间，努力不自珍。

秋风落高原，罢亚千顷云。公子岂知田，得师自农人。

归来坐虚室，却扫富贵昏。架插河间书，门引霍三宾。

锄耰翰墨场，寒窗澹炉熏。六籍圣人师，百家素王臣。

骫骳离骚经，妙语泣鬼神。灵文陋诅楚，高论追过秦。

泛览四库馀，瓦砾半珠蠙。游心领其要，开卷得其人。

门前风作埃，肥马走搢绅。岂知歌钟地，辛苦事斯文。

懒夫江海士，履声远王门。未暇到此室，归欤老斲轮。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。